# พรรครักประเทศไทย
พรรครักประเทศไทย  เป็นอดีตพรรคการเมืองในประเทศไทย ก่อตั้งขึ้นเมื่อวันที่ 18 กุมภาพันธ์ พ.ศ. 2553ประกาศนายทะเบียนพรรคการเมือง เรื่อง รับจดแจ้งการจัดตั้งพรรครักประเทศไทย

 ประวัติ 
พรรครักประเทศไทยก่อตั้งเมื่อวันที่ 18 กุมภาพันธ์ พ.ศ. 2553 โดยมี ชูวิทย์ กมลวิศิษฎ์ เป็นหัวหน้าพรรค และ ชัยวัฒน์ ไกรฤกษ์ เป็นเลขาธิการพรรค โดยพรรคเปิดตัวอย่างเป็นทางการในวันที่ 12 พฤษภาคม พ.ศ. 2554 โดยมีเป้าหมายจะส่งผู้สมัครในระบบบัญชีรายชื่อแค่ 10 คน โดยไม่ส่งผู้สมัครลงแบบเขต เพราะต้องการให้คนไทยทั้งประเทศเลือกพรรค โดยเข้าไปเป็นฝ่ายค้านตรวจสอบทุจริตคอร์รัปชั่นของรัฐบาล 

หลังการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 พรรครักประเทศไทยทำหน้าที่ฝ่ายค้านในสภาผู้แทนราษฎร ตรวจสอบการทำงานของรัฐบาล ยิ่งลักษณ์ ชินวัตร ต่อมาได้เกิดความขัดแย้งระหว่าง ชัยวัฒน์ ไกรฤกษ์ กับ ชูวิทย์ กมลวิศิษฎ์ ในกรณีที่ชัยวัฒน์ลงมติไว้วางใจพลตำรวจเอก ประชา พรหมนอก และมีความสนิทสนมกับ จตุพร พรหมพันธ์ โดยชูวิทย์แจ้งเรื่องต่อคณะกรรมการการเลือกตั้ง ว่า ชัยวัฒน์ ไกรฤกษ์ และ โปรดปราน โต๊ะราหนี ได้ลาออกจากการเป็นสมาชิกพรรค แต่นายโปรดปราน ปฏิเสธว่าไม่ได้ลาออกจากพรรคแต่อย่างใด มีเพียงชัยวัฒน์ที่ลาออกจากตำแหน่งเลขาธิการพรรค

ต่อมาในการอภิปรายทั่วไปเพื่อลงมติไม่ไว้วางใจรัฐมนตรีไทย พ.ศ. 2555 สมาชิกสภาผู้แทนราษฎรในสังกัดพรรครักประเทศไทย มีการลงมติแตกต่างกัน คือ ชัยวัฒน์ ไกรฤกษ์ และ โปรดปราน โต๊ะราหนี ลงมติไว้วางใจ ส่วน ชูวิทย์ และ สมเพชร ลงมติไม่ไว้วางใจ

 คณะกรรมการบริหารพรรค 
พรรครักประเทศไทย มีคณะกรรมการบริหารพรรค จำนวน 8 คน ได้แก่
 ชูวิทย์ กมลวิศิษฎ์ หัวหน้าพรรค (พ้นสมาชิกสภาพ 17 มกราคม พ.ศ. 2560)
 สุรพนธ์ เวชกร รองหัวหน้าพรรค 
 สุพัสรา นราแย้ม เลขาธิการพรรค (แต่งตั้ง 30 มีนาคม พ.ศ. 2555)
 สมเพชร แต่งงาม รองเลขาธิการพรรค 
 วุฒิชัย จันเกษม เหรัญญิกพรรค 
 วินัย ตั้งใจ โฆษกพรรค 
 วรเศรษฐ์ เที่ยงธรรม นายทะเบียนสมาชิกพรรค 
 นิรันดร์ ศรีรุ่งเรือง กรรมการบริหารพรรค

 การเลือกตั้ง 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 พรรครักประเทศไทยมี สส. ที่ได้รับเลือกตั้งจำนวน 4 คน

พรรครักประเทศไทยได้ลงสมัครรับเลือกตั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 ซึ่งกำหนดให้มีขึ้นในวันอาทิตย์ที่ 2 กุมภาพันธ์ พ.ศ. 2557 มีหมายเลขประจำพรรคคือ หมายเลข 3 แต่การเลือกตั้งเป็นโมฆะ

 ผลการเลือกตั้งทั่วไป 
 การเลือกตั้ง จำนวนที่นั่ง คะแนนเสียงทั้งหมด สัดส่วนคะแนนเสียง ที่นั่งเปลี่ยน ผลการเลือกตั้ง ผู้นำเลือกตั้ง2554  998,668 3.07%  4 ฝ่ายค้าน ชูวิทย์ กมลวิศิษฎ์2557 − − − - การเลือกตั้งเป็นโมฆะ

 ยุบพรรค 
23 เมษายน 2562 ราชกิจจานุเบกษาเผยแพร่ประกาศคณะกรรมการการเลือกตั้งเรื่องการสิ้นสภาพความเป็นพรรคการเมืองของพรรคการเมืองที่จัดตั้งหรือเป็นพรรคการเมือง โดยมีทั้งสิ้น 14 พรรคการเมือง หนึ่งในนั้นประกอบด้วยพรรครักประเทศไทย เนื่องจากไม่สามารถดำเนินการตามมาตรา 141/1 วรรคหนึ่ง (1) (2) และวรรคสี่ แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 เรื่อง การดำเนินการตามกฎหมายประกอบรัฐธรรมนูญว่าด้วยพรรคการเมือง (เพิ่มเติม) https://library.parliament.go.th/sites/default/files/assets/files/give-take/content_ncpo/NALT-ncpo-head-order13-2561.pdf

 แนวคิดที่จะฟื้นฟูพรรค 
ภายหลังเหตุการณ์การโทรศัพท์เจรจาระหว่าง แพทองธาร ชินวัตร นายกรัฐมนตรีไทย กับสมเด็จอัครมหาเสนาบดีเดโช ฮุน เซน ประธานพฤฒสภาของประเทศกัมพูชา ซึ่งมีเนื้อหาที่อาจส่งผลกระทบต่ออธิปไตย ดินแดน ผลประโยชน์ของประเทศและกองทัพไทย ชูวิทย์ กมลวิศิษฎ์ ได้ประกาศหวนคืนสู่วงการการเมืองอีกครั้ง และมีความตั้งใจที่จะจัดตั้งพรรครักประเทศไทยขึ้นมาอีกครั้ง เพื่อเป็นอีกหนึ่งทางเลือกให้ประชาชน เพราะมีอุดมการณ์ชัดเจน รักชาติ ศาสน์ กษัตริย์